

**KRAPINSKO-ZAGORSKA ŽUPANIJA**

**ŽUPAN**

KLASA: 604-02/21-01/150

URBROJ: 2140/01-02-21-4

Krapina, 19. studenoga 2021.

Na temelju članka 4. Pravilnika o dodjeli stipendija učenicima srednjih škola i studentima Krapinsko-zagorske županije („Službeni glasnik Krapinsko-zagorske županije” br. 42/21.) i članka 61. Statuta Krapinsko-zagorske županije (“Službeni glasnik Krapinsko-zagorske županije” br. 13/01., 5/06., 14/09., 11/13., 13/18., 5/20., 10/21. i 15/21. – pročišćeni tekst), Župan Krapinsko-zagorske županije donosi

**Z A K L J U Č A K**

**o raspisivanju natječaja za dodjelu stipendija redovitim studentima**

**Krapinsko-zagorske županije za akademsku godinu 2021./2022.**

**I**

Raspisuje se natječaj za **studentske** stipendije u sljedeće tri kategorije:

**A - 30 stipendija za nadarene studente - u iznosu od 700,00 kn mjesečno**

**B - 30 stipendija za studente po socijalnom kriteriju - u iznosu od 700,00 kn mjesečno**

**C – stipendije za studente koji su akademske godine 2021./2022. upisali 1. godinu nekog od deficitarnih zanimanja – u iznosu od 800,00 kn mjesečno.**

Studenti mogu podnijeti zahtjev za dodjelu stipendije samo u jednoj kategoriji.

**II**

**Pravo na dodjelu županijske stipendije imaju**:

* redoviti studenti preddiplomskih, diplomskih, integriranih preddiplomskih i diplomskih sveučilišnih studija, odnosno stručnih studija i diplomskih specijalističkih stručnih studija (u daljnjem tekstu: studenti),
* koji su državljani Republike Hrvatske,
* koji imaju prebivalište na području Krapinsko-zagorske županije, te se školuju na području Republike Hrvatske.

**Iznimno** studenti privatnih stručnih studija i sveučilišta mogu se natjecati samo u kategoriji A – stipendije za nadarene studente.

Studenti koji imaju status apsolventa ne mogu se natjecati za dodjelu stipendija.

**III**

**Pravo podnošenja zahtjeva za Natječaj u A kategoriji (nadareni studenti) imaju:**

* ako su studenti prve godine studija (koji su je po prvi puta upisali) i ako imaju prosjek ocjena završnog razreda srednje škole najmanje 4,70,
* ako su studenti ostalih godina studija – da u prethodnoj godini studija imaju prosjek ocjena najmanje 4,00 i ostvareno 60 ECTS bodova

**Pravo podnošenja zahtjeva za Natječaj u B kategoriji (po socijalnom kriteriju) imaju studenti:**

* ako su studenti prve godine studija (koji su je po prvi puta upisali) da imaju prosjek ocjena završnog razreda srednje škole najmanje 2,80,
* ako su studenti ostalih godina studija – da u prethodnoj godini studija imaju prosjek ocjena najmanje 2,50 i ostvareno najmanje 50 ECTS bodova.

**Pravo podnošenja zahtjeva za Natječaj u C kategoriji ( studenti koji se školuju za deficitarna**

**zanimanja) imaju:**

**1**. studenti koji su akademske godine 2021./2022. upisali 1. godinu jednog od sljedećih

studija: **integriranog preddiplomskog i diplomskog studija medicine, integriranog**

**preddiplomskog i diplomskog studija farmacije, preddiplomski i diplomski studij edukacijske rehabilitacije – smjer logopedija, integriranog preddiplomskog i**

**diplomskog studija matematike – nastavnički smjer, integriranog preddiplomskog i**

**diplomskog studija fizike – nastavnički smjer, integriranog preddiplomskog i**

**diplomskog studija biologije i kemije, preddiplomskog i diplomskog studija informatike– nastavnički smjer**

Rok za podnošenje zahtjeva iznosi 15 dana od dana objave natječaja i istječe 06. prosinca 2021. godine, a u postupak rješavanja uzimat će se samo potpuno dokumentirani zahtjevi.

**Zahtjevi se dostavljaju Upravnom odjelu za obrazovanje, kulturu, šport i tehničku kulturu, Zabok, Kumrovečka 6, osobno ili preporučeno poštom.**

Zahtjevi se podnose na posebnim obrascima, koje zainteresirani studenti mogu dobiti u Upravnom odjelu za obrazovanje, kulturu, šport i tehničku kulturu, Zabok, Kumrovečka 6 ili preuzeti s web stranica: [www.kzz.hr](http://www.kr-zag-zupanija.hr/);

Zahtjevu za dodjelu studentske **stipendije** prilaže se dokumentacija:

**A – stipendije za nadarene studente:**

* preslika domovnice ili osobne iskaznice,
* potvrda visokog učilišta o statusu redovitog studenta na visokom učilištu,
* potvrda o ostvarenom broju ECTS bodova u prethodnoj godini studija propisanih studijskim programom
* ovjereni prijepis ocjena prethodne godine studija,
* za studente prve godine studija, preslika svjedodžbe završnog razreda srednje škole,
* izjava podnositelja zahtjeva da ne prima stipendiju ili novčanu pomoć po drugoj osnovi (na posebnom obrascu Upravnog odjela),
* potvrda o paralelno završenoj srednjoj školi (glazbena, plesna, baletna itd.) u prethodnoj godini školovanja izdanu od ustanove koja ima za to verificirane programe nadležnog Ministarstva,
* dokaze o postignutim pojedinačnim/skupnim uspjesima na županijskim, regionalnim, državnim i međunarodnim natjecanjima u znanju – sve iz sustava nadležnih Agencija Ministarstva znanosti, obrazovanja i sporta, a zadnje godine završenog školovanja,
* dokaz o volontiranju – potvrda o volontiranju izdana sukladno zakonu iz koje je vidljiv podatak o vremenu (satima volontiranja), a zadnje godine završenog školovanja,
* dokaz o paralelnom pohađanju dva fakulteta u prethodnoj akademskoj godini, odnosno paralelnom upisu dva fakulteta za studente koji upisuju prvu godinu studija
* ostalu dokumentaciju kojom se dokazuju posebne okolnosti podnositelja zahtjeva

**B – stipendije za studente po socijalnom kriteriju:**

* preslika domovnice ili osobne iskaznice,
* potvrda visokog učilišta o statusu redovitog studenta na visokom učilištu,
* potvrda o ostvarenom broju ECTS bodova u prethodnoj godini studija propisanih studijskim programom,
* ovjereni prijepis ocjena prethodne godine studija,
* za studente prve godine studija, preslika svjedodžbe završnog razreda srednje škole,
* izjava podnositelja zahtjeva da ne prima stipendiju ili novčanu pomoć po drugoj osnovi (na posebnom obrascu Upravnog odjela),
* izjavu o članovima kućanstva (na obrascu Upravnog odjela),
* službene potvrde o prihodima svih članova kućanstva u posljednja tri mjeseca koja prethode mjesecu objave natječaja (prema uputama iz obrasca Upravnog odjela),
* ostalu dokumentaciju kojom se dokazuju otežavajuće okolnosti položaja kućanstva prema kriterijima iz ovog Pravilnika,
* dokaz o volontiranju – potvrda o volontiranju izdana sukladno zakonu iz koje je vidljiv podatak o vremenu (satima volontiranja), a zadnje godine završenog školovanja,
* dokaz o paralelnom pohađanju dva fakulteta u prethodnoj akademskoj godini, odnosno paralelnom upisu dva fakulteta za studente koji upisuju prvu godinu studija

**C – stipendije za studente koji se školuju za deficitarna zanimanja**

* preslika domovnice ili osobne iskaznice,
* potvrda visokog učilišta o statusu redovitog studenta na visokom učilištu,
* izjava podnositelja zahtjeva da ne prima stipendiju ili novčanu pomoć po drugoj osnovi (na posebnom obrascu Upravnog odjela).

**Pod ostalom dokumentacijom kojom se dokazuju posebnosti u kućanstvu podnositelja zahtjeva u A kategoriji, podrazumijeva se** dostava službenih potvrda kojima podnositelj zahtjeva dokazuje da student invalid ili dijete s teškoćama u razvoju (Nalaz i mišljenje Prvostupanjskog tijela vještačenja), da je dijete bez odgovarajuće roditeljske skrbi, da je dijete samohranog roditelja, (rješenje o razvodu braka, smrtni list).

**Pod ostalom dokumentacijom kojom se dokazuju posebnosti u kućanstvu podnositelja zahtjeva u B kategoriji, podrazumijeva se** dostava službenih potvrda kojima podnositelj zahtjeva dokazuje da student ili kućanstvo u kojem živi: ostvaruje pravo na zajamčenu minimalnu naknadu; da je dijete civilnog invalida sa 80% do 100% oštećenja organizma; da je dijete hrvatskog ratnog vojnog invalida iz Domovinskog rata; da je dijete bez odgovarajuće roditeljske skrbi; da je dijete samohranog roditelja; da u obitelji ima ostalih članova koji se istovremeno školuju; da je student invalid ili dijete s teškoćama u razvoju ili da u obitelji ima djeca s teškoćama (Nalaz i mišljenje Prvostupanjskog tijela vještačenja).

Sve primljene zahtjeve kojima će biti priložena potrebna dokumentacija obrađivat će Upravni odjel, putem Povjerenstva za stipendije – koje je imenovano od strane Župana, na temelju kriterija iz Pravilnika.

Izbor stipendista – dodjela stipendija vrši se na osnovi ukupno ostvarenih bodova prema članku 13., 14., 15. i 16. Pravilnika.

**U slučaju da više kandidata ostvari isti broj bodova kao i kandidat na tridesetom mjestu redoslijedne liste, pravo na stipendiju ostvaruju svi.**

Redoslijedne liste svih zahtjeva prema ostvarenim bodovima objavit će se na oglasnoj ploči i web stranici Županije.

Studenti kojima se odobre stipendije, bit će pozvani radi zaključivanja ugovora o stipendiranju.

Stipendije će se isplaćivati od početka pa do kraja akademske godine u 10 mjesečnih anuiteta.

Korisnik stipendije gubi pravo na isplatu stipendije, ako svojevoljno prekine školovanje za koje mu je stipendija odobrena.

Svi uvjeti i međusobna prava i obveze između korisnika stipendije i Županije regulirat će se ugovorom o stipendiranju.

**IV**

Zadužuje se Upravni odjel za obrazovanje, kulturu, šport i tehničku kulturu, da sukladno članku 4. Pravilnika o dodjeli stipendija učenicima srednjih škola i studentima Krapinsko-zagorske županije, u roku 8 dana od dana donošenja ovog Zaključka izvrši objavu i provedbu natječaja.

**V**

Izrazi koji se koriste u ovome dokumentu i koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.

**VI**

Ovaj Zaključak objavit će se u “Službenom glasniku Krapinsko-zagorske županije”, na oglasnoj ploči Županije, na oglasnoj ploči u Ispostavi Zabok i na web stranici Županije.

**ŽUPAN**

**Željko Kolar**